
etablering av ny Skikkethetsnemnd ved Universitetet i Tromsø

Bakgrunn

Kunnskapsdepartementet fastsatte sommer 2006 ny forskrift om skikkethetsvurdering i høyere utdanning med hjemmel i lov om universiteter og høyskoler § 4-10 sjette ledd, se vedlegg 1. Forskriften trådte i kraft 1. august 2006.

Skikkethetsvurdering etter lov om universiteter og høyskoler § 4-10 har tidligere omfattet lærerutdanninger, men er nå utvidet til også å omfatte nærmere angitte helse- og sosialfagutdanninger. 

Ved Universitetet i Tromsø vil skikkethetsvurderingen nå omfatte følgende utdanninger:

· praktisk-pedagogisk utdanning

· farmasøyt, mastergradsprogrammet i farmasi

· lege, profesjonsstudiet i medisin

· psykolog, profesjonsstudiet i psykologi

· tannlege, mastergradsprogrammet i odontologi

Skikkethetsvurdering i de berørte helse- og sosialutdanningene vil gjelde for studenter som begynte på de aktuelle utdanningene fra og med 1. august 2006 og senere. Skikkethetsvurdering i lærerutdanningene er en videreføring og gjelder også for de studenter som har begynt på utdanningen før 1. august 2006. Universitetsdirektøren har tilskrevet alle nye studenter på de berørte helse- og sosialutdanningene ved Universitetet i Tromsø og orientert om ordningen, se vedlegg 2. 

Av lov om universiteter og høyskoler § 4-10 følger at skikkethetsvurdering skal foregå gjennom hele studiet. Vitnemål for fullført utdanning forutsetter at studenten er vurdert som skikket for yrket. 

Universitetsstyret selv eller universitetets klagenemnd, etter delegasjon fra styret, kan etter innstilling fra egen skikkethetsnemnd, vedta at en student ikke er skikket for yrket. En student som ikke er skikket for yrket, kan utestenges fra studiet.  

Selve skikkethetsvurderingen er definert i skikkethetsforskriften § 2 og kriteriene for vurderingen er fastsatt for henholdsvis lærerutdanningene og helse- og sosialfagutdanningene i skikkethetsforskriften §§ 3 og 4. Vurderingen av en students skikkethet vil være sammensatt og kriteriene må suppleres med skjønn hvor de yrkesetiske sidene vil være sentral. 

Kunnskapsdepartementet har understreket at muligheten til å vurdere en student som ikke skikket etter en særskilt skikkethetsvurdering, bare må benyttes i helt spesielle tilfeller. En slik vurdering skal utføres når andre virkemidler underveis i studiet ikke har avhjulpet situasjonen. 

I denne saken fremmer universitetsdirektøren forslag til hvordan forvaltningen av skikkethetsvurderingen ved universitetet skal organiseres og drives etter den nye forskriften.

Sammensetning av skikkethetsnemnda

Sammensetningen av institusjonens skikkethetsnemnd er regulert i den nye skikkethetsforskriften 

§ 6, se vedlegg 1. Totalt skal det være ni representanter i nemnda. Det skal være én felles skikkethetsnemnd for alle aktuelle utdanninger ved den enkelte utdanningsinstitusjon. Forskriften bruker en del begreper om sammensetningen som er hentet fra de tradisjonelle lærerutdanningene ved høgskolene. Det må derfor klargjøres hvordan dette begrepsapparatet skal forstås ved universitetet.

Skikkethetsnemnda skal ha følgende sammensetning:

· Faglig leder for fakultet, som skal være leder av nemnda 

Universitetsdirektøren legger til grunn at dette skal være dekan. Ved universitetet er to fakultet, Det medisinske fakultet og Det samfunnsvitenskapelige fakultet, berørt av skikkethetsvurderingen. Funksjonen må ivaretas av en av de to dekanene.

· En faglig studieleder 

Universitetsdirektøren legger til grunn at dette skal være instituttleder. Ved universitetet er det flere institutt som er berørt av skikkethetsvurderingen. Universitetsdirektøren foreslår at denne funksjonen ivaretas av en instituttleder enten fra Det medisinske fakultet eller fra 

Det samfunnsvitenskapelige fakultet.

· To representanter fra praksisfeltet 

Universitetsdirektøren legger til grunn at det her er tale om eksterne representanter fra virksomheter som tar i mot praksisstudenter fra Universitetet i Tromsø. Universitetsdirektøren foreslår at den ene representanten hentes fra skoleverket og den andre fra helsevesenet.

· To faglærere
Disse bør være fra henholdsvis Det medisinske fakultet og  Det samfunnsvitenskapelige fakultet. 

· To studentrepresentanter 

Universitetsdirektøren innstiller på at studentrepresentantene skal foreslås av 

Studentstyret NSU-Tromsø, og at dette skal være studenter ved de studiene som er omfattet av skikkethetsvurderingen. 

· En ekstern representant med juridisk embetseksamen 

Studentrepresentantene skal oppnevnes for ett år, mens de øvrige representantene skal oppnevnes for tre år av gangen. Det skal ikke oppnevnes vararepresentanter under behandlingen av sakene, og nemnda er vedtaksdyktig når minst seks av representantene er til stede.

Universitetsdirektøren vil i samråd med Det medisinske fakultet og 

Det samfunnsvitenskapelige fakultet finne frem til personer ved de respektive fakultetene som kan være medlemmer av skikkethetsnemnda. Institusjonsansvarlig bør være medlem av skikkethetsnemnda, se nærmere omtale av funksjonen som institusjonsansvarlig nedenfor. 

Universitetsdirektøren vil foreslå at rektor gis fullmakt til, på vegne av universitetsstyret, å oppnevne representanter til skikkethetsnemnda i henhold til de føringer som er gitt i denne saken. 

Institusjonsansvarlig 

Universitetsstyret skal oppnevne en ansatt ved universitetet som institusjonsansvarlig for skikkethetsvurderingen, jf. skikkethetsforskriften § 7. Institusjonsansvarlig kan oppneves blant skikkethetsnemndas medlemmer. Funksjonen som institusjonsansvarlig er ikke det samme som funksjonen som leder av skikkethetsnemnda. 

Særskilt skikkethetsvurdering begynner med at institusjonsansvarlig får en tvilsmelding til behandling om en students skikkethet, jf. skikkethetsforskriften § 8. Alle som er i kontakt med studenten kan levere inn tvilsmelding, herunder for eksempel faglærere, praksisveiledere, administrativt tilsatte og studenter. Den som leverer meldingen kan ikke være anonym. Åpenbare ubegrunnede tvilsmeldinger skal ikke behandles av institusjonsansvarlig.

Studenten skal varsles skriftlig om at det foreligger begrunnet tvil om vedkommendes skikkethet, jf. skikkethetsforskriften § 9. Institusjonsansvarlig skal innkalle studenten til vurderingssamtale, og sørge for at saken blir så godt opplyst som mulig. Studenten skal få tilbud om utvidet oppfølgning og veiledning med mindre det er åpenbart at slik oppfølgning ikke er egnet til å hjelpe studenten. Fra vurderingssamtalen skal det lages skriftlig referat som inneholder en beskrivelse av saksforholdet og eventuelle planer for utvidet oppfølgning og veiledning av studenten. Hvis utvidet oppfølgning og veiledning ikke medfører den nødvendige endring og utvikling hos studenten, skal institusjonsansvarlig fremme saken for skikkethetsnemnda uten å komme med en innstilling. 

Skikkethetsnemnda lager en innstilling til styret eller institusjonens klagenemnd i tilfelle saksfeltet er delegert dit med en vurdering av hvorvidt studenten er skikket eller ikke, hvorvidt studenten bør utestenges helt eller delvis fra den aktuelle utdanningen, samt lengden på utestengelsesperioden og eventuelle vilkår for at studenten skal få gjenoppta utdanningen., jf. skikkethetsforskriften § 10. Hvis en student ønsker å gjenoppta utdanningen etter utestengelsesperioden, må vedkommende søke opptak på nytt. 

Den som skal være institusjonsansvarlig bør velges ut fra personlige kvalifikasjoner og ha god kjennskap til praktisk lærerarbeid, og/eller praktisk helse- og sosialarbeid, gjerne med et arbeidsområde som omfatter veiledning av studenter. Ved siden av å ha ansvar for behandling av tvilsmeldinger før eventuell behandling i skikkethetsnemnda, kan universitetet bestemme at institusjonsansvarlig også skal ha ansvar for opplæring i skikkethetsvurdering på institusjonen og informasjon om skikkethetsvurdering til studentene.

En utfordring for institusjonsansvarlig vil være at studiene som nå er omfattet av skikkethetsvurdering, er forskjellige. Det vil være vanskelig å finne en institusjonsansvarlig som både har god kjennskap til praktisk lærerarbeid og praktisk helse- og sosialarbeid. En institusjonsansvarlig vil måtte ha et nært samarbeid med studieansvarlig på det enkelte studieprogram, for å kunne lage et tilbud om videre oppfølgning og veiledning. Universitetsdirektøren foreslår derfor at både Det medisinske fakultet og Det samfunnsvitenskapelige fakultet må utpeke noen til å være kontaktperson for den som oppnevnes som Universitetet i Tromsøs institusjonsansvarlige.      

Lærerutdanningene ved universitetet har hatt slik skikkethetsvurdering noen år nå. Universitetslektor Einar Størkersen ved Institutt for pedagogikk og lærerutdanning, 

Det samfunnsvitenskapelige fakultet, har vært oppnevnt som institusjonsansvarlig. Den nåværende skikkethetsnemnda har per i dag ikke hatt noen konkrete saker vedrørende skikkethet til behandling, men Størkersen har rutinemessig hatt informasjonsmøter for PPU-studenter om skikkethetskravet og vurderingskriteriene for vurderingen av skikkethet. Universitetsdirektøren foreslår at Størkersen på nytt oppnevnes som institusjonsansvarlig. Han har vært forespurt og sagt seg villig til å fortsette med vervet. Størkersen er allerede godt kjent med skikkethetsvurderingen og er med sin faglige bakgrunn og kjennskap til praktisk lærerarbeid godt kvalifisert til å kunne veilede studenter som det er blitt reist tvil om er skikket for yrket. 

Universitetsdirektøren anser det som en fordel at institusjonsansvarlig også er medlem av skikkethetsnemnda og foreslår at Størkersen blir Det samfunnsvitenskapelige fakultets faglærer-representant i nemnda.

Delegasjon til universitetets klagenemnd

På bakgrunn av skikkethetsnemndas innstilling fatter universitetsstyret selv, eller universitetets klagenemnd, vedtak om at en student ikke er skikket, jf. skikkethetsforskriften § 11. Hvis en student som er funnet ikke-skikket skal utestenges fra universitetet, skal det fattes særskilt vedtak om dette. Vedtak om at en student ikke er skikket og om utestenging, må treffes med minst to tredjedels flertall. 

Denne myndigheten er lagt til universitetsstyret selv, men kan delegeres til universitetets klagenemnd. Slik delegasjon er allerede gjort av universitetsstyret i regler om klagenemnda ved Universitetet i Tromsø punkt III bokstav C, se vedlegg 3. Her er det fastsatt at klagenemnda blant annet behandler saker vedrørende skikkethet etter lov om universiteter og høyskoler § 4-10. Denne delegasjonen er gjort på et tidspunkt da skikkethetsvurderingen bare omfattet lærerutdanningen. Universitetsdirektøren foreslår at denne delegasjonen til universitetets klagenemnd opprettholdes.

Universitetets klagenemnd behandler jevnlig disiplinærsaker vedrørende fusk ved eksamen, men har til nå ikke behandlet noen saker vedrørende skikkethet. Klagenemnda har to faste studentrepresentanter, to faglige tilsatte representanter og en ekstern jurist som leder. 

Vedtak om at en student ikke er skikket og om utestenging, kan påklages etter reglene i forvaltningsloven. En nasjonal klagenemnd oppnevnt av Kunnskapsdepartementet er klageinstans.

Sekretærfunksjonen
Når det gjelder sekretærfunksjonen har universitetsdirektøren vurdert å legge denne til det fakultet som har skikkethetsnemndas leder til enhver tid. Men av hensyn til kompetanseoppbygging knyttet til forvaltningen av skikkethetsvurderingen og kontinuitet i arbeidet, foreslår universitetsdirektøren at sekretærfunksjonen legges inntil videre til Forsknings- og studieavdelinga. Hvordan arbeidsfordelingen skal være mellom Forsknings- og studieavdelinga og institusjonsansvarlig, må avklares i samråd med institusjonsansvarlig. 

På bakgrunn av ovennevnte gis følgende innstilling til

vedtak:

1. Rektor gis fullmakt til å oppnevne representanter til skikkethetsnemnda i henhold til de føringer som er gitt i denne saken.

2. Universitetsdirektøren ved Forsknings- og studieavdelinga kan fastsatte nærmere rutiner for forvaltningen av skikkethetsvurderingen ved Universitetet i Tromsø og skal ivareta sekretærfunksjonen for skikkethetsnemnda.
3. Universitetslektor Einar Størkersen oppnevnes som institusjonsansvarlig for skikkethetsvurderingen frem til 31.12.2009, jf. forskrift om skikkethetsvurdering i høyere utdanning § 7. 
Tromsø, 05.10.2006

